Класік беларускай літаратуры Уладзімір Караткевіч у эсэ “Дыяментавы горад” пісаў, што “гарады, як і некаторыя людзі, чакаюць свайго адкрыцця табой”. Для майго адкрыцця гарпасёлка Чырвоная Слабада, што ў двух дзясятках кіламетраў ад Салігорска, выпаў сонечны вераснёўскі дзень. Хлебныя нівы яшчэ сагравала адыходзячае летняе цяпло. На бульбяных палетках кіпела праца. Густа растаўленыя на полі мяхі з клубнямі сведчылі пра ўрадлівы год на другі хлеб, чаго нельга сказаць пра садавіну. Вясновыя замаразкі выпалі на цвіценне садоў. Звычайна кансервавы завод ледзьве паспяваў перапрацоўваць багаты ўраджай. Сёлета сыравіну даводзіцца закупаць у суседніх рэгіёнах.